এয়ার ইন্ডিয়া বিমান ধ্বংস, AAIB–এর প্রাথমিক রিপোর্ট ‘দায়িত্বজ্ঞানহীন’

নয়াদিল্লি: এয়ার ইন্ডিয়া বিমান (Air India Crash Report) ধ্বংসের ব্যাপারে প্রাথমিক রিপোর্ট দুর্ভাগ্যজনক। এমনটাই জানাল সুপ্রিম কোর্ট (Supreme Court)। গত ১২ জুন গুজরাতের অহমদাবাদে বিমান দুর্ঘটনায় ২৬০ জনের মৃত্যু হয়। উড়ানের কিছু ক্ষণের মধ্যেই ভেঙে পড়ে বিমানটি। গত জুলাই মাসে কেন্দ্রীয় সরকারের অধীনস্ত ‘এয়ারক্র্যাফ্ট অ্যাক্সিডেন্ট ইনভেস্টিগেশন ব্যুরো’ (এএআইবি) দুর্ঘটনার বিষয়ে একটি প্রাথমিক তদন্ত রিপোর্ট প্রকাশ করে।এয়ার ইন্ডিয়া বিপর্যয়ের ঘটনায় ‘পাইলটের ত্রুটি’র দিকে ইঙ্গিত- এই ধরনের মন্তব্যকে দুঃখজনক বলল সুপ্রিম কোর্ট।

এয়ার ইন্ডিয়ার বিমান দুর্ঘটনার ঘটনায় আদালতের নজরদারিতে নিরপেক্ষ তদন্তের দাবিতে জনস্বার্থ মামলা দায়ের হয়েছে সুপ্রিম কোর্টে। শীর্ষ আদালতের বিচারপতি সূর্য কান্ত এবং বিচারপতি এনকে সিংহের বেঞ্চে মামলাটি শুনানির জন্য ওঠে। সেখানে কেন্দ্রীয় সরকার এবং ডিরেক্টরেট জেনারেল অফ সিভিল অ্যাভিয়েশন (ডিজিসিএ)-কে নোটিস পাঠিয়ে মতামত জানতে চেয়েছে শীর্ষ আদালত। এ দিন শীর্ষ আদালতের তরফে বলা হয় যে এয়ার ইন্ডিয়া বিমান দুর্ঘটনায় প্রাথমিক তদন্ত রিপোর্টের ভিত্তিতে পাইলটদের দোষ দেওয়া দায়িত্ব-জ্ঞানহীনতা বলেই উল্লেখ করে। বলেন, “যদি আগামিকাল কেউ বলে যে পাইলট এ বা বি-র দোষে দুর্ঘটনা হয়েছে, তাহলে তার পরিবার ভুগবে। যদি পরে চূড়ান্ত রিপোর্টে পাওয়া যায় যে কারোর দোষ নেই? দুঃখজনকভাবে যখন এই ধরনের বিপর্যয় হয়, তখন প্রতিপক্ষ বিমান কোম্পানি সুবিধা পায়।”

আরও পড়ুন: বিচারপতি ভার্মার ইমপিচমেন্টে পরামর্শদানে বড় পদক্ষেপ লোকসভার

প্রসঙ্গত,রিপোর্টে উঠে এসেছে, বিমান রানওয়ে ছাড়ার কিছুক্ষণের মধ্যেই ভেঙে পড়েছিল। দুর্ঘটনার পর ব্ল্যাকবক্স উদ্ধারের পর জানা গিয়েছে, দুর্ঘটনার আগে মুহূর্তে দুই পাইলটের কথোপকথন। বিমানের জ্বালানি সুইচ আচমকা বন্ধ হয়ে গিয়েছিল। তা নিয়ে দুই পাইলটের মধ্যে কথাও হয়েছিল। তখন পাইলটদের মধ্যে এক জন অপরকে প্রশ্ন করছেন, “কেন তুমি বন্ধ করে দিলে?” অপর জন উত্তর দেন, “আমি করিনি।” তবে কোন পাইলট কী বলেছিলেন, তা প্রাথমিক রিপোর্টে স্পষ্ট নয়। মামলাকারী সংগঠনের দাবি, প্রাথমিক তদন্ত রিপোর্টে গুরুত্বপূর্ণ তথ্য গোপন করা হয়েছে। এই রিপোর্টে সাধারণ মানুষের সত্য তথ্য জানার অধিকার খর্ব করা হয়েছে বলেও অভিযোগ ওই সংগঠনের। তাদের আরও দাবি, প্রাথমিক রিপোর্টে জ্বালানি সুইচে সমস্যা এবং অন্য বৈদ্যুতিক ত্রুটির মতো ঘটনাগুলিকে অবহেলা করা হয়েছে।

দেখুন ভিডিও